AlexejDobrolubov/national_council_slovak_2010 huggingface dataset:
79. schôdza NR SR - 3.deň - B. popoludní
Dátum: 2022-12-12
Poslanec: Kočiš, Eduard (-)
Druh vystúpenia: Vystúpenie s faktickou poznámkou

6. Ďakujem pekne za slovo, pán predsedajúci. Dôveru občanov ste, pán kolega, získali naozaj v demokratických voľbách, o tom niet pochýb a niet o tom ani žiadneho sporu, ale to, ako politici, ako vedenie štátu naloží s touto zodpovednosťou a s touto dôverou, je výlučne v rukách daných ľudí, ktorých ste si spomedzi seba vyvolili a ktorým ste túto moc riadiť štát naozaj dali. To, že sú naozaj obrovské animozity medzi politickým pôvodným štvorzoskupením, ktoré sa momentálne zúžilo na dva subjekty, je nepopierateľným faktom, ale to, že sa idete teraz vyviňovať z toho, že už ten povestný pohár trpezlivosti z vašej strany pretiekol, a správanie Igora Matoviča a taká servilnosť Eduarda Hegera zapríčinili to, že SaS odišla ako veľmi silný partner z vládnej koalície do snáď opozičných radov, je nepopierateľné zároveň aj to, že to, čo vláda napáchala za posledného dva a pol roka, je aj vizitkou strany Slobody a Solidarity. Čiže ja sa naozaj chcem len spýtať, je váš zámer povaliť túto vládu len preto, že vám tečie do topánok či už preferenčne, alebo hodnotovo v spoločnosti, alebo chcete naozaj povaliť túto vládu, pretože to považujete za úplné zlo, ktoré na Slovensku momentálne vládne? Môj názor je skôr taký, že sa tu formuje nejaký nový subjekt, ktorým sa cíti vaša strana bezprostredne ohrozená, a je to jeden z hlavných dôvodov, ako chcete tomuto subjektu zabrániť alebo nejakým spôsobom ich odsunúť na vedľajšiu koľaj, aby sa do včasného alebo predčasného volebného obdobia, alebo do nasledujúcich volieb nestihli sformovať. Ďakujem pekne.
79. schôdza NR SR - 3.deň - A. dopoludnia
Dátum: 2022-12-12
Poslanec: Kočiš, Eduard (-)
Druh vystúpenia: Vystúpenie s faktickou poznámkou

176. Veľmi pekne ďakujem za slovo, pán predsedajúci. Vládnuť s Igorom Matovičom sa nedalo, nedá a podľa mňa sa ani dať nebude. To už pochopili všetky - v úvodzovkách - demokratické strany, o ktorých tu pani kolegyňa rozprávala vo svojej rozprave, čiže už žiaden predseda akejkoľvek strany nikdy nebude zvažovať, uvažovať a nebude pozývať Igora Matoviča, ak vôbec ešte niekedy dostane od ľudí dôveru a prejde do parlamenta... do parlamentu cez päťpercentnú hranicu, aby sa niekedy podieľal na výkonnej moci v štáte. Jednoducho je to holý fakt. Ľudia dali určitý stupeň dôveryhodnosti alebo zverili moc do rúk niekoho, kto jej nebol hoden a nebol na to spôsobilý, či už tak, alebo onak. Čiže vysvedčenie dostal, dostane a predpokladám, že ešte dlhé roky dostávať bude. To, že vo svojej rozprave ste spomenuli to, že rastie nejaký extrém a rastie niekto, kto tu predtým vládol, nepovažujem za príliš šťastné a korektné, pretože každý jeden volič na území Slovenskej republiky je demokratický, pretože rozhoduje sa sám, rozhoduje sa demokraticky a na základe tohto demokratického práva dá svoj hlas niekomu, v kom vidí nejakú dôveru alebo nádej. To, že vám naozaj teraz, ako SaS-ke, tečie do topánok, pretože tu vzniká nejaký nový subjekt, ktorý je ešte v nejakých plienkach alebo v nejakom, v nejakom vzduchoprázdne, ale považujete to za silnú konkurenciu, to je podľa mňa ten hlavný dôvod, prečo chcete túto vládu povaliť, nie to, čo ste dali do toho paškvilu ohľadne odvolávania, že sa nevyšetrila vražda na Zámockej ulici alebo že vláda neaplikovala nejaké zvláštne nariadenia alebo úzusy voči LGBTI komunite. To sú len také taľafatky, to sú len také reči.
79. schôdza NR SR - 3.deň - A. dopoludnia
Dátum: 2022-12-12
Poslanec: Kočiš, Eduard (-)
Druh vystúpenia: Vystúpenie s faktickou poznámkou

146. Pekne ďakujem za slovo, pán predsedajúci. Orgány činné v trestnom konaní, to znamená súdy, vyšetrovatelia, prokurátori, nech si vykonávajú svoju prácu a svoju pozíciu, tak ako im ukladá zákon. Jednoducho padni, komu padni. Ja s týmto nemám najmenší žiaden problém a myslím si, že žiaden príčetný poslanec Národnej rady Slovenskej republiky sa nebude miešať a nebude starať do práce vyšetrovateľov a všetkých orgánov činných v trestnom konaní. Jednoducho kto napáchal svinstvá, má si za svoje konanie zniesť aj patričnú zodpovednosť. To, čo bolo kolegom Sujom v rozprave najviac spomenuté, je to, že alibizmus niektorých poslancov z opozično-koaličnej SaS dosiahol takú, taký, taký zvláštny level, pretože raz sú opozíciou, raz sú koalíciou, je to také príliš zvláštne, ale ak by sme sa pozreli na túto vec pragmaticky, tak naozaj svojimi hlasmi rozhodli o tom, že najneschopnejší minister vnútra, nebudem zachádzať do nejakej dávnej minulosti, ale budem sa baviť iba od roku ’93, Roman Mikulec zostal aj po svojom ôsmom odvolávaní na pozícii tak významného a veľmi dôležitého silového rezortu. Jednoducho aj keď nie je človekom, ktorý je vhodný na túto funkciu, a samotní poslanci, minimálne polovica poslaneckého klubu OĽANO tvrdí stále tú jednu istú vetu. Jednoducho vieme, že tam nepatrí, vieme, že je neschopný, ale nemáme ho kým nahradiť. To znamená, že hnutie OĽANO je tak personálne poddimenzované a jednoducho osobnostne vyprahnuté, že nemajú koho nahradiť na tento dôležitý post. Čiže ak hnutie OĽANO a strana Sloboda a Solidarita sa rozhodli, že budú jednoducho vydierať občanov Slovenskej republiky tým, že naďalej budú nechávať na svojej pozícii tohto človeka len preto, že pod týmto návrhom na odvolanie boli podpísaní demokraticky zvolení poslanci za hnutie REPUBLIKA, tak to je prinajmenšom úbo... (Prerušenie vystúpenia časomerom.)
79. schôdza NR SR - 3.deň - A. dopoludnia
Dátum: 2022-12-12
Poslanec: Kočiš, Eduard (-)
Druh vystúpenia: Vystúpenie s faktickou poznámkou

60. Veľmi pekne ďakujem za slovo, pán predsedajúci. Pán podpredseda, dali ste to podobne ako pán minister Naď, čiže dali ste to na Naďa. Dali ste to takým prosíkom, že idete sa prihovárať demokratickej SaS, pretože vy ste partneri, a to, že SaS podala návrh na odvolanie vlády spoločne s HLAS-om, to sa vám nejako nevidí. Spomínali ste, že hnutie OĽANO je demokratická strana prozápadného typu. Tu by som sa trošku chcel zastaviť. Pán podpredseda, máte naozaj pocit, že hnutie OĽANO môže byť protikorupčné hnutie, ak má vo svojich radoch niekoho takého, ako je Roman Mikulec? Ten Roman Mikulec, o ktorom sú jasné dôkazy, že prijal úplatok vo výške 100-tisíc eur? Ten Roman Mikulec, ktorý dohadzoval kšefty spriazneným firmám OĽANO, ktoré im zabezpečovali ozvučenie? Následne im dával cateringové zmluvy na Vyšnom Nemeckom. Dovtedy boli dobrovoľníci z miestnych organizácií všakovakých dobrí, pretože varili pre týchto utečencov, a zrazu už variť v rámci dobrovoľnosti netreba, pretože Roman Mikulec si vymyslel, že cateringová firma z Bratislavy zvládne túto situáciu oveľa lepšie a oveľa kvalifikovanejšie. Pán podpredseda, legálne získané nahrávky odposluchov o manipulácii vyšetrovania, o manipulácii trestných konaní, toto je výsledok práce protikorupčného ministra vnútra Roman Mikulca? Jednoducho ak takéto rukolapné dôkazy sú, a ešte stále budete tvrdiť o svojom hnutí, že ste protikorupčný - v úvodzovkách - aj protizá... aj prozápadný a naďalej chcete hrať nejaký prím v rámci demokratickej spoločnosti na Slovensku, tak môj názor je, pán predseda, taký, že po budúcich alebo predčasných parlamentných voľbách budete mať... (Prerušenie vystúpenia časomerom.)
79. schôdza NR SR - 3.deň - A. dopoludnia
Dátum: 2022-12-12
Poslanec: Kočiš, Eduard (-)
Druh vystúpenia: Vystúpenie s faktickou poznámkou

44. Veľmi pekne ďakujem za slovo, pán predsedajúci. Pán kolega, členovia vlády by mali mať toľko charakteru a toľko osobnej statočnosti, že pri každom jednom svojom odvolávaní by mali byť prítomní v pléne Národnej rady Slovenskej republiky. Nebudem sa zastávať ani premiéra, ani ministrov za jednotlivé politické strany alebo subjekty, ale keď bola odvolávaná vaša pani ministerka, alebo váš pán minister, tak tiež si nedali toľko osobnej statočnosti, aby boli prítomní tuná v sieni zákonodarnosti, čiže to, že SaS-ka a OĽANO si momentálne budú vyčítať, že nie je prítomný premiér a všetci členovia vlády počas (rečník si odkašlal), pardon, ich odvolávania, to mi prídu už iba také žabomyšie vojny alebo také, už naozaj taký posledný rozvrat nejakých vzťahov, ktoré ste v rámci zvláštnej koalície mali. Súhlasím však s časťou vašej rozpravy, kde ste spomínali, že štátne podniky sa teraz naozaj premenili na také kapadapi s tovarom a predajom čohokoľvek a kdekoľvek. Súhlasím, že štátny podnik, ktorý má pod sebou desiatky, stovky a tisíce zamestnancov, by mal riadiť manažér, skúsený manažér s adekvátnym vzdelaním. Nebudem zatracovať ani ľudí, ktorí majú stredoškolské vzdelanie alebo sa im nepodarilo dokončiť vysokoškolské vzdelanie, ale majú skúsenosti v danom odbore, v danom segmente, ale nikdy to nemôže stačiť na to, aby pochopili problematiku viac do hĺbky, viac odborne alebo viac nejako obšírne. Čiže určite príslušné vzdelanie, príslušné odborné vzdelanie je patričné a je dôležité v danom štátnom podniku a to, že OĽaNO si presadilo tento svoj zákon, kde naozaj stačí odborné vzdelanie alebo úplné maturitné vzdelanie, nariadenie nejakého štátneho podniku nepovažujem za správne a tie ich nominácie na určité štátne podniky toho boli aj jasným dôkazom.
32. schôdza NR SR - 4.deň - B. popoludní
Dátum: 2021-06-23
Poslanec: Kotleba, Marek (ĽS Naše Slovensko)
Druh vystúpenia: Vystúpenie s faktickou poznámkou

74. Ďakujem za slovo. Uvedomme si, že zrušením obedov zadarmo prišli deti, ktoré nechodia na obedy, aj o pravidelnosť. Pravidelnosť stravovania je jedným z dôležitých faktorov, aby tie deti nepriberali, nemali obezitu. Spojením s tým, že je zanedbaná telesná výchova a celkovo pohyb aj v tomto čase, tie deti naberajú tú hmotnosť veľmi rýchlo. A uvedomme si len jednu vec, že ak deti nemajú obed, ktorý je nutrične vyrovnaný, a zakúpia si nejaké sladené nápoje, ktoré obsahujú 10 - 12, v niektorých prípadoch až 15 g cukru na 100 ml. Skombinujú to s cukrovinkami alebo prípadne s nejakou inou surovinou. Tak oni vlastne naplnia svoj kalorický príjem na celý deň. Potom, samozrejme, ešte majú niečo poobede, niečo večer a obezita je na mieste raz-dva. A naozaj tí ľudia sa nevedia ani čudovať, ako tie deti priberajú. Ale to je iba o priberaní. Ale uvedomme si, že čo tie potraviny nezdravé alebo o ktorých tu hovoríme, čo vlastne všetko obsahujú. Tie potraviny obsahujú tie najhoršie látky ako cyklamáty, aspartám a tieto látky v mnohých prípadoch podporujú aj rast rakoviny, rozmnožovanie buniek rakovinových. Aj sám aspartám - jedna z najhorších, z najhorších surovín, ktorá sa v sladených nápojoch nachádza - a ide o veľmi nebezpečnú látku, ktorá môže spôsobiť rôzne problémy. Či už je to nárastu nejakých rakovinotvorných buniek a rôznych zápalov. Čiže na takéto hlavne, na takéto nápoje s obsahom týchto rôznych chemických látok by sme si dali pozor a mali by sme to obmedziť hlavne na školách. Ďakujem.
32. schôdza NR SR - 4.deň - B. popoludní
Dátum: 2021-06-23
Poslanec: Kotleba, Marek (ĽS Naše Slovensko)
Druh vystúpenia: Vystúpenie s faktickou poznámkou

62. Ďakujem pekne za slovo, pán podpredseda. Martin, ďakujem, že si to vysvetlil, pretože ako si povedal, tak tento zákon tu už bol, bol pripomienkovaný vtedajším prezidentom. Všetko si tam zapracoval, ako sa patrí, čiže ja nevidím dôvod, prečo by niektorí poslanci mali byť proti. Ale možno aj viacerým z vás prišiel dnes taký zaujímavý mail z jedného poslaneckého klubu o tom, ako budú poslanci hlasovať a mňa mrzí, že ešte ani sme tu neprejednali ten zákon a oni už vedia, ako budú hlasovať. Tak buď si to dopredu naštudovali, ale však môžu sa k tomu viacerí poslanci vyjadriť, môžeme tu o tom diskutovať, ktoré veci tam vieme zmeniť, ale niektorí poslanci konkrétne z jedného poslaneckého klubu už dopredu vedia, ako budú za tento zákon hlasovať, aj keď v minulosti takýto zákon sami predkladali. Ďakujem pekne.
32. schôdza NR SR - 3.deň - B. popoludní
Dátum: 2021-06-22
Poslanec: Kotleba, Marek (ĽS Naše Slovensko)
Druh vystúpenia: Vystúpenie s faktickou poznámkou

95. Ďakujem pekne za slovo, pán podpredseda. Pán poslanec, sme si zvykli, že na na Slovensku sú písané zákony úplne nejasne, aby sa v nich dalo kľučkovať, a presne aj v tomto zákone vidím, že aj v tom vašom pozmeňováku bolo by treba upresniť niektoré pojmy, aby, ak by to išlo do nejakej trestnoprávnej roviny, aby sa dalo o to aj po... oprieť, pretože ak tento zákon pôjde napríklad na Ústavný súd, tak nemôže v žiadnom prípade prejsť, pretože treba si tam riadne definovať niektoré veci, čo to je krátka reťaz napríklad, čo to je nevyhnutný čas. Hej, že napríklad priviazanie psa na nevyhnutný čas. Kto určí, či to bol nevyhnutný čas, alebo to nebol? Ďalšia vec, ak ide o mimoriadne nebezpečného psa, kto určí alebo kto povie, že ten pes je naozaj nebezpečný, pretože je to taký skôr subjektívny pohľad. Pre niekoho to nebezpečný pes je, pre niekoho nebezpečný pes nie je. Čiže podľa mňa tieto výrazy by tam bolo potrebné nejako doplniť alebo nejako to ohraničiť, aby v prípade riešenia nejakého takéhoto problému, aby sa tí ľudia vedeli o ten zákon aj oprieť. Ďakujem pekne.
32. schôdza NR SR - 3.deň - B. popoludní
Dátum: 2021-06-22
Poslanec: Kotleba, Marek (ĽS Naše Slovensko)
Druh vystúpenia: Vystúpenie s faktickou poznámkou

69. Ďakujem za slovo, pán podpredseda. Tak v Bratislave, v Košiciach, ale aj v iných väčších mestách je problém s množstvom umiestnenia detí v materských školách, pretože ako bola tá pôrodnosť niekedy vyššia, materské školy fungovali. Následne sa materské školy porušili, pretože pôrodnosť klesla. Teraz máme opäť taký boom, čiže tých detí je stále viacej. Naozaj tie deti nie je kde umiestňovať a tie škôlky, ktoré boli niekedy otvorené, sú momentálne zatvorené alebo už sú tam rôzne centrá a neslúžia ako materská škola. Čiže podľa mňa do budúcna tento istý problém bude aj so základnými školami. A poslednú iba jednu otázku, pani kolegyňa, na vás, či ste tento zákon riešili aj so Štátnou školskou inšpekciou, pretože Štátnej školskej inšpekcii vlastne narastú priestory, alebo teda škôlky, ktoré by do budúcna mohla kontrolovať. Iba toľko, ďakujem.
32. schôdza NR SR - 3.deň - B. popoludní
Dátum: 2021-06-22
Poslanec: Kotleba, Marek (ĽS Naše Slovensko)
Druh vystúpenia: Vystúpenie v rozprave

61. Ďakujem za slovo. Pán predseda výboru, ja som chcel faktickou na vás reagovať, len ste sa neprihlásili do rozpravy. Mňa by zaujímal iba jeden bod v čl. I, ak to máte otvorené, a je to dvad... bod č. 21 a citujem: „Orgán miestnej štátnej správy v školstve určí materskú školu, v ktorej bude plniť povinné predprimárne vzdelávanie dieťaťa, ktoré...“ Potom je tam po a), po b). A chcem by som sa opýtať, že či teda napríklad okresný úrad alebo nejaký orgán určí direktívne rodičom, že z dôvodu kapacity ktorú škôlku majú navštevovať, že ak by išlo o nejaký okres, že či by to potom nebolo aj pre tých rodičov náročné, ak by museli dochádzať tie deti niekde inde do školy. Iba tak, že či im to direktívne určí a že či ten, či ten rodič bude môcť odmietnuť plnenie tej, toho predprimárneho vzdelávania v tej danej škôlke a bude si môcť napríklad vybrať súkromné zariadenie. Iba to by som sa chcel celé spýtať. Ďakujem pekne.
32. schôdza NR SR - 1.deň - B. popoludní
Dátum: 2021-06-17
Poslanec: Kotleba, Marek (ĽS Naše Slovensko)
Druh vystúpenia: Vystúpenie s faktickou poznámkou

81. Ďakujem za slovo. Len ja som chcel vedieť, že vlastne namiesto tej rady, kde bude prebiehať diskusia k tým, dajme tomu k tým akčným plánom. Toto mňa zaujímalo, že keď tam boli tí tajomníci, dajme tomu neprišli, bolo to možno komplikované, že čo vlastne namiesto toho bude, že aký, aký nejaký orgán bude zriadený, ktorý sa bude, v ktorom sa bude môcť diskutovať aj o tých akčných plánoch, teda už potom vo vašom novom názve sa to bude volať inak. Čiže toto by mňa zaujímalo. Potom, ak by ste ešte mohli. A tie akčné plány, ja som vravel o tom, že v tých momentálne čo prebiehali, tak v zápisniciach boli rôzne pripomienky, ale teraz, ako prišla nová vláda, tak nebolo žiadne pripomienkovanie na tých stretnutiach. Čiže či už tie akčné plány, ktoré teraz dochádzajú, už nikto nerieši a čaká sa na nové. To by ma iba zaujímalo. Ďakujem pekne.
32. schôdza NR SR - 1.deň - A. dopoludnia
Dátum: 2021-06-17
Poslanec: Kotleba, Marek (ĽS Naše Slovensko)
Druh vystúpenia: Vystúpenie s faktickou poznámkou

65. Ďakujem za slovo. Pán poslanec, ďakujem, že si nám to aj takto technicky ozrejmil. Ale vidíme, ide tu o nejaké nariadenie Európskej únie a Európska únia opäť bude rozhodovať o nás. Ale neviem, čo sa tak do toho stará, však keď si oni do tých krajín ako Francúzsko, Taliansko a podobne napúšťali kadejakých imigrantov a boja sa tam teroristických útokov, to je proste ich problém. Ľudia tu v legálnej držbe majú zbraň a tiež sa nestalo, že by niekto riskoval niečo také, že predá svoju zbraň, ktorú má v osobnom vlastníctve, nejakému polobláznovi a ten by urobil nejaký teroristický čin. Musíme povedať, že na Slovensku máme prostredie bezpečné, nemáme tu nejaké teroristické skupiny ako IRA alebo nejaká GRAPO, ETA a podobne. Čiže nevidím v tom nejaký dôvod, že my by sme mali takéto nejaké uznesenia alebo nejaký príkaz z Európskej únie prijať. Jednoznačne by sme to mali odmietnuť. A to, že oni tam majú problémy, to je iba ich starosť, čo my s tým máme robiť? Jednoducho Francúzi, Španieli, Taliani kolonizovali celý svet dlhé roky a teraz sa divia, že títo imigranti im tam robia problémy, robia tam teroristické činy a tak ďalej. My sme nikoho nekolonizovali, my sa nemáme komu za čo spovedať, máme bezpečné prostredie a tak by to malo aj ostať. A zoberme si aj krajiny, v ktorých ľudia majú legálne zbrane, sú väčšinou bezpečnejšie krajiny ako tie, kde sú ľudia úplne odzbrojení. Ďakujem pekne.
31. schôdza NR SR - 2.deň - B. popoludní
Dátum: 2021-06-16
Poslanec: Kotleba, Marek (ĽS Naše Slovensko)
Druh vystúpenia: Vystúpenie s faktickou poznámkou

134. Ďakujem za slovo. Štefan, spomenul si bývalého riaditeľa SIS a ja nie veľmi rád sa k tomuto vyjadrujem, pretože ja si počkám radšej vždy na závery vyšetrovania a rozhodnutie súdu. Ale ak sa niekto, nevravím, že pán bývalý riaditeľ, dá na dráhu zločinu, tak musí rátať s tým, že prídu aj represie zo strany štátu. Už akým spôsobom polícia koná pri zatýkaní alebo pri vykopávaní dverí, to je už tiež na dlhšiu debatu. Pretože veľakrát sa stal aj taký prípad, že niekto by tým policajtom kľudne aj otvoril, ale polícia si urobila malé cvičenie a prepadli ho doma, zničili mu polovicu bytu. Čiže na toto môže byť naozaj veľmi dlhá diskusia. A, Štefan, nezabúdajme na to, že vlastnosti ako ľudská závisť a pomstychtivosť je tu od existencie ľudstva, a tým pádom aj pravidlo zub za zub tu bude ešte veľmi dlho platiť. Ďakujem.
31. schôdza NR SR - 2.deň - B. popoludní
Dátum: 2021-06-16
Poslanec: Kotleba, Marek (ĽS Naše Slovensko)
Druh vystúpenia: Vystúpenie s faktickou poznámkou

96. Ďakujem za slovo. Marian, ja ti ďakujem, že si spomenul, ako sa robili stíhania na politickú objednávku aj za minulej vlády, pretože dobre si pamätám, koľkokrát ťa kukláči zobrali a zobrali ťa aj napríklad iba tak preventívne a to si niektorí ľudia nevedia predstaviť, ako si sa nachodil do tej budovy ÚBOK-u na Partizánskej ceste ako na klavír a vyšetroval ťa ten vyšetrovateľ, myslím, že to bol nejaký major alebo niečo také a nakoniec mu našli tie spreneverené peniaze priamo v skrini v ÚBOK-u, potom ho aj zavreli. Takže karma je zdarma. A toto všetko, čo si si ty prežil, keby prežili niektorí títo poslanci, ktorí tu sedia, hrajú sa na nejakú národnú myšlienku, tak by na takúto národnú myšlienku zabudli za 5 minút. Pretože 2-3-krát by ich zobrali, niekde predvolali a zabudli by na to, čo vlastne chcú, ako to chcú spraviť a ten ich boj by trval naozaj možno len niekoľko minút. Čiže na toto netreba zabudnúť. A ja ti ďakujem naozaj za to, že celé si toto prežil, že si dotiahol našu stranu do parlamentu, aj keď ten boj je tŕnistý. Ďakujem.
31. schôdza NR SR - 2.deň - B. popoludní
Dátum: 2021-06-16
Poslanec: Kotleba, Marek (ĽS Naše Slovensko)
Druh vystúpenia: Vystúpenie s faktickou poznámkou

28. Ďakujem za slovo. Pán poslanec Šeliga, dobre, že ste to povedali, pretože stále sa tu točíme v jednom kruhu, a naozaj dôležité je to povedať, že o tom nerozhoduje nejaký minister vnútra, či niekoho obvinia, teda obvinia, áno, ale či niekoho teda odsúdia, či je vinný, alebo nevinný, to si treba povedať jasne. Ja nemám dôvod zastávať sa ani súčasného ministra, ani minulého, pretože, ako vieme, tie zatýkania na politickú objednávku fungovali aj v minulom volebnom období a sami sme sa aj my presvedčili na tom, že naozaj sa to tak dialo, pretože išli tam rozkazy priamo z ministerstva na to, aby niektorých, či už mňa, môjho brata alebo niektorých ďalších členov, zatkli, aj keď potom ich ani neobvinili a nijaký súdny proces nebol. Takže treba si aj ďalšiu vec uvedomiť, že niektorí poslanci, ktorí sa tu vyjadrujú na osobu ministra vnútra, tak neviem, či trpia schizofréniou, pretože, ako vieme, všetky tie zákazky, ktoré údajne pán minister mal posunúť svojim nejakým rodinným príslušníkom, boli nie za tejto vlády, ale za vlády minulej. Čiže potom, vážení kolegovia zo súčasnej opozície, vy ste nevedeli, akých ľudí máte vo vlastných radoch, keď ste to dopustili? Ďakujem pekne.
31. schôdza NR SR - 1.deň - B. popoludní
Dátum: 2021-06-15
Poslanec: Kotleba, Marek (ĽS Naše Slovensko)
Druh vystúpenia: Vystúpenie s faktickou poznámkou

150. Ďakujem za slovo. Vážení kolegovia, my sa tu rozprávame o takých veciach, ako keby to boli nejaké novinky. Však takýto systém udavačov tu funguje celé roky. Už ako bol ÚBOK, ako bol, ako aj vznikla NAKA. Však sama NAKA chodia zastrašovať ľudí. Vždy mali nejakých svedkov, teraz vraj udavačoch, teraz sú to kajúcnici, ktorí svedčili proti niekomu, koho potrebovali dostať dnu. Však stačí sa ísť na väzbu pozrieť a spýtať sa tam tých ľudí. Však niektorí ani sami nevedia, za čo sú tam. A keď tam trčia niekoľko mesiacov, tak pravidelne ich navštevuje vyšetrovateľ. Ten vyšetrovateľ sa snaží ich dotlačiť do nejakého priznania, aby s nimi mali pokoj, aby ich odsúdili a boli vybavení takzvane. Prípadne im dajú potom nejaký dostačujúci trest alebo náramok. Však toto tu funguje už celé roky, toto nie je žiadna novinka, že sa tu deje o týchto, s týmito kajúcnikmi, o ktorých tu teraz rozoberáme. Čiže uvedomme si aj jednu vec, že Beňa, Makó, Zurian a tak, to nie sú žiadni miništranti. Títo jednoducho si možno zaslúžia tie tresty, ale ten proces nejakého dokazovania musí byť jasný. A nielen taký, že niekto o niekom niečo povie a na základe toho človeka zoberú na väzbu. Čiže proces musí byť jasný, orgány musia konať, ale nie takým spôsobom, ako sa to, ako sa to teraz koná. A naozaj aj vidíme, pán Beňa, ktorý, ktorému bolo dokázané rôzne úplatky, vynášanie informácií a tak ďalej, tak dostal nakoniec iba podmienečný trest. Tak niečo na tom asi bude. Ďakujem pekne.
31. schôdza NR SR - 1.deň - B. popoludní
Dátum: 2021-06-15
Poslanec: Kotleba, Marek (ĽS Naše Slovensko)
Druh vystúpenia: Vystúpenie s faktickou poznámkou

116. Ďakujem za slovo. Pani ministerka, ja vôbec sa tých ľudí nezastávam, čo sú v tej väzbe. Ja ani neviem, či naozaj to spravili, alebo to nespravili. Však to orgán, to nám ukážu orgány činné v trestnom konaní, ale naozaj dávať ľudí na väzbu, že jedna babka povedala alebo, alebo tým spôsobom, že jej na presne neurčenom mieste, presne neurčenom čase niekto odovzdal úplatok a tak ďalej, to je tak veľmi plytké. Podľa mňa tie orgány, ktoré sú na to prispôsobené, tak by mali získať dostatok dôkazov a až potom spôsobiť to, že tých ľudí dajú na väzbu. Lebo potom naozaj niektorí ľudia vyjdú z väzby a povedia im, viete čo, prepáčte, nás to mrzí, ľutujeme. Ale tí ľudia, ktorí nie sú psychicky na to ani pripravení a možno sú naozaj nevinní, majú následky do konca celého života. Ďakujem pekne.